Politiforbundet raser over ny hjemmeside, der offentliggør personlige oplysninger om københavnske betjente.

En ny hjemmeside udstiller navne, billeder og adresser på betjente i Københavns Politis Task Force Pusherstreet.

- Jeg er rasende.

Sådan lyder reaktionen fra formanden for Politiforbundet, Claus Oxfeldt.

– Det er jo potentielt farligt, for de her mennesker, der bare passer sit arbejde, siger han til TV 2.

- Politiet er forbrydere

På hjemmesiden står der, at ’Formålet er at udpege og identificere mennesker, der dagligt chikanerer og blufærdighedskrænker fredelige borgere på og omkring Christiania.’

Personerne bag hjemmesiden mener ifølge den uddybende tekst, at da betjentenes opførsel ingen juridiske konsekvenser har, må folkedomstolen tages i brug.

På den måde kan ordentlige mennesker i civilsamfundet vide, hvem de er og forsøge at undgå dem, lyder det på hjemmesiden.

Formanden for Københavns Politiforening, Michael Bermann Møller, har talt med flere af de betjente, hvis billeder bliver udstillet på hjemmesiden, og de er ikke i tvivl om, at det her er et forsøg på at true dem til at holde sig fra Christiania.

- Det er jo drøn ubehageligt for dem. De tager det som en trussel mod dem og deres familier, når deres adresser bliver offentliggjort, og der bliver opfordret til at komme med flere oplysninger om dem, siger Michael Bergmann Møller.

19 betjente er på nuværende tidspunkt udstillet med billede på hjemmesiden.

Opfordrer til at dele flere personlige oplysninger

På hjemmesiden opfordrer personer bag folk til at dele flere oplysninger om betjentene og kalder på hjemmesiden betjentene for forbrydere

- Kender du forbryderne på disse billeder? Har du navne, adresse, telefonnumre og andre personlige informationer, så skriv en kommentar under disse billeder, står det skrevet på siden.

Københavns Politi blev opmærksomme på hjemmesiden i sidste uge og efterforsker nu sagen som en overtrædelse af persondataloven.

- Det er selvfølgelig helt uacceptabelt og en fuldkommen udemokratisk måde at udstille folk på.

- Vi undersøger lige nu alle muligheder for at retsforfølge personerne bag hjemmesiden, siger vicepolitiinspektør ved Københavns Politi Henrik Møller Jakobsen.

Ikke noget nyt fænomen

Ifølge Københavns Politi er det ikke nyt for dem at undersøge sådanne sager.

- Den her slags hjemmesider dukker desværre op fra tid til anden, siger Henrik Møller Jakobsen.

Men det er en meget uheldig tendens, mener Politiforbundets formand, Claus Oxfeldt.

- Det er forfærdeligt, at det er sådan samfundet er ved at udvikle sig. At politifolk chikaneres for at udføre et stykke arbejde, at de bliver mistænkeliggjort, lige meget hvad de gør, siger Claus Oxfeldt.

TV2 har valgt at sløre ansigter, navne og adresser på betjentene. Ligesom vi ikke bringer adressen på hjemmesiden, da TV2 ikke ønsker at promovere sidens indhold.